પાટીદાર અગ્રણી સી.કે. પટેલે હાર્દિકના પારણાંની જાહેરાત થયા પછી પોતાની પ્રતિક્રિયા આપી હતી. સી.કે. પટેલે કહ્યું હતું કે, આજે પાટીદાર સમાજ માટે સારો દિવસ છે. હાર્દિકે સમાજની લાગણીને માન રાખીને પારણાં કરી લેવાની જાહેરાત કરી છે તે સારી વાત છે. પાટીદારની મુખ્ય છ સંસ્થાઓના પ્રતિનિધિઓ વચ્ચે ઊમિયા કેમ્પસમાં એક બેઠક મળશે. બાદમાં સંસ્થાના પ્રતિનિધિઓ હાર્દિક પાસે જઈને પારણાં કરાવશે. હાર્દિકની તબિયતને લઈને સમાજ ખૂબ જ ચિંતિત હતો. તેથી આજે હાર્દિક પટેલ પારણાં કરતા સમાજને હાશકારો થશે. હાર્દિક પટેલની ત્રણ માંગણી અંગે જણાવતા સી.કે. પટેલે કહ્યું કે, હાર્દિક પટેલ ઉપરાંત એસપીજી તરફથી પણ અમને ઘણાં મુદ્દાઓ મળ્યા છે. આ ઉપરાંત પાટીદારની છ મુખ્ય સંસ્થાઓ તરફથી પણ અલગ અલગ મુદ્દા મળ્યા છે. આ તમામ મુદ્દાઓની એક યાદી તૈયાર કરીને અમે પાટીદાર સમાજને લાભ થાય તેવી રીતે સરકારમાં રજૂઆત કરીશું. આ દરમિયાન સામાજિક સમરસતા જળવાઈ રહે તેનું પણ ધ્યાન રાખવામાં આવશે.